Document ID: 32005L0070

32005L0070
L 276/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/70/ЕО НА КОМИСИЯТА
от 20 октомври 2005 година
за изменение на Директиви 76/895/ЕИО, 86/362/ЕИО, 86/363/ЕИО и 90/642/ЕИО на Съвета относно максимално допустимите граници на остатъчни вещества от някои пестициди във и върху зърнените култури и някои продукти от животински и растителен произход
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/895/ЕИО на Съвета от 23 ноември 1976 г. относно определянето на максимални количества на остатъци от пестициди във и върху плодове и зеленчуци (1), и по-специално член 5 от нея,
като взе предвид Директива 86/362/ЕИО на Съвета от 24 юли 1986 г. относно определянето на максимални количества на остатъци от пестициди във и върху зърнените култури (2), и по-специално член 10 от нея,
като взе предвид Директива 86/363/ЕИО на Съвета от 24 юли 1986 г. относно определянето на максимални количества на остатъци от пестициди във и върху храните от животински произход (3), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. относно определянето на максимални количества на остатъци от пестициди във и върху някои продукти от растителен произход, включително плодове и зеленчуци (4), и по-специално член 7 от нея,
като взе предвид Директива 91/414/EИО на Съвета от 15 юли 1991 г. относно пускането на пазара на продукти за растителна защита (5), и по-специално член 4, параграф 1, буква е) от нея,
като има предвид, че:
(1)
Следните съществуващи активни вещества са включени в приложение I към Директива 91/414/ЕИО: глифозат с Директива 2001/99/ЕО на Комисията (6), хлорпрофам с Директива 2004/20/ЕО на Комисията (7) и бромоксинил и иоксинил с Директива 2004/58/ЕО на Комисията (8).
(2)
Следните нови активни вещества са включени в приложение I към Директива 91/414/ЕИО: диметенамид-P и флуртамон с Директива 2003/84/ЕО на Комисията (9), пропоксикарбазон и зоксамид с Директива 2003/119/ЕО на Комисията (10), флазасулфурон и пираклостробин с Директива 2004/30/ЕО на Комисията (11), киноксифен с Директива 2004/60/ЕО на Комисията (12) и мепанипирим с Директива 2004/62/ЕО на Комисията (13).
(3)
Включването на съответните активни вещества в приложение I към Директива 91/414/ЕИО бе основано на оценката на подадената информация относно предложената им употреба. Информацията, отнасяща се до тази употреба, е представена от определени държави-членки съгласно член 4, параграф 1, буква е) от Директива 91/414/ЕИО. Наличната информация е прегледана и е достатъчна, за да позволи да бъдат определени някои максимално допустими граници на остатъчни вещества (МДГОВ).
(4)
Общностните МДГОВ и границите, препоръчани от Codex Alimentarius, са определени и оценени при спазване на сходни процедури. Има редица МДГОВ на Кодекса за хлорпрофам, както и за глифозат. Вече има и общностни МДГОВ в Директива 76/895/ЕИО по отношение на хлорпрофам (Директива 82/528/ЕИО на Съвета (14)) и в Директиви 86/362/ЕИО, 86/363/ЕИО и 90/642/ЕИО по отношение на глифозат (Директива 1998/82/ЕО на Съвета (15)). Те са взети под внимание при определянето на съответните МДГОВ чрез адаптациите, направени с настоящата директива. МДГОВ на Кодекса, които ще бъдат препоръчани за отмяна в близко бъдеще, не са били взети предвид. МДГОВ, които се основават на МДГОВ на Кодекса, са оценени в светлината на рисковете за потребителите. Не е бил установен риск при използването на токсикологичните гранични стойности на основата на проучванията, с които Комисията разполага.
(5)
Докладите за прегледа, които бяха изготвени от Комисията за включването в приложение I към Директива 91/414/ЕИО на въпросните активни вещества, определиха допустимата дневна доза (ДДД) и, в случаите когато е необходимо, остра референтна доза (ОРД) за тези вещества. Облъчването на потребителите на хранителни продукти, третирани със съответните активни вещества, е оценено в съответствие с общностните процедури. Взети са под внимание също така и указанията, публикувани от Световната здравна организация (16) и становището на Научния комитет по растенията (17) относно използваната методология. Заключението е, че предложените МДГОВ няма да доведат до превишаване на допустимите дневни дози (ДДД) или острата референтна доза (ОРД).
(6)
С цел да се гарантира, че потребителят е защитен в достатъчна степен от излагането на въздействието на остатъчни вещества в резултат от неразрешените употреби на продукти за растителна защита, следва да се определят временни МДГОВ за съответния продукт/комбинации от пестициди, при долната граница на аналитично определяне.
(7)
Определянето на общностно ниво на тези временни МДГОВ не възпрепятства държавите-членки от установяването на МДГОВ за съответните вещества в съответствие с член 4, параграф 1, буква е) от Директива 91/414/ЕИО и приложение VI към нея. Счита се, че период от четири години е достатъчен, за да се позволят допълнителни употреби на посочените активни вещества. Тогава временните МДГОВ стават окончателни.
(8)
Следователно е необходимо да се добавят или да се заменят в приложенията към Директиви 86/362/ЕИО, 86/363/ЕИО и 90/642/ЕИО всички МДГОВ, произтичащи от употребата на продукти за растителна защита, така че да се позволи подходящ надзор и контрол на забраната за техните употреби, както и с цел защита на потребителя. Когато МДГОВ са вече определени в приложенията към посочените директиви, е уместно да се променят. В случаите, когато до този момент не са определени МДГОВ, е целесъобразно да бъдат установени за първи път.
(9)
Глифозат се използва като естер или сол. В случай на глифозатна тримезиева сол остатъчното вещество от триметилсулфониев катион също е от токсикологично значение. Следователно е необходимо да се определят МДГОВ за този катион.
(10)
Следователно разпоредбите на Директива 76/895/ЕИО, която определя МДГОВ по отношение на хлорпрофам, следва да бъдат заличени.
(11)
Директиви 76/895/ЕИО, 86/362/ЕИО, 86/363/ЕИО и 90/642/ЕИО следва да бъдат съответно изменени.
(12)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
В приложение II към Директива 76/895/ЕИО редът за хлорпрофам се заличава.
Член 2
Директива 86/362/ЕИО се изменя, както следва:
1.
В част А от приложение II се прибавят редовете за бромоксинил, хлорпрофам, диметенамид-P, флазасулфурон, флуртамон, иоксинил, мепанипирим, пропоксикарбазон, пираклостробин, киноксифен, триметилсулфониев катион и зоксамид, както са определени в приложение I към настоящата директива.
2.
В част А от приложение II редът за глифозат се заменя с текста в приложение II към настоящата директива.
Член 3
Директива 86/363/ЕИО се изменя, както следва:
1.
В част А от приложение II се прибавят редовете за бромоксинил, хлорпрофам, иоксинил, пираклостробин, киноксифен и триметилсулфониев катион, както са определени в приложение III към настоящата директива.
2.
В част Б от приложение II редът за глифозат се заменя с текста в приложение IV към настоящата директива.
Член 4
Директива 90/642/ЕИО се изменя, както следва:
1.
В приложение II се прибавят редовете за бромоксинил, хлорпрофам, диметенамид-P, флазасулфурон, флуртамон, иоксинил, мепанипирим, пропоксикарбазон, пираклостробин, киноксифен, триметилсулфониев катион и зоксамид, както са определени в приложение V към настоящата директива.
2.
В приложение II редът за глифозат се заменя с текста в приложение VI към настоящата директива.
Член 5
1. Държавите-членки приемат и публикуват не по-късно от 21 април 2006 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на разпоредбите, както и таблица на съответствието между разпоредбите на настоящата директива и приетите национални разпоредби.
Те прилагат тези разпоредби от 21 април 2007 година.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 6
Настоящата директива влиза сила на двадесетия ден след датата на публикуването ѝ в Официален вестник на Европейския съюз.
Член 7
Адресати на настоящата директива са държавите-членки.
Съставено в Брюксел на 20 октомври 2005 година.

Labels: 17
20
0
3
6